《水深围》
元代·朱德润

水深围，田畴荡荡如湖陂。围低水深岸不立，虽有木石将何施。

里正申官官不允，徵粮每岁归仓廪。稻粮无种长菰蒲，民产陪偿官始准。

今春水涝忽无津，四分灾作五分申。问渠何故作此弊，府州伏熟成三分。

吏胥入乡日旁午，二分徵作陪官赋。傥逢人诉熟为荒，破尽家赀犹不补。

因此年年怕官恼，水渰水深俱不报。东南民力日渐穷，不愿为农愿为盗。

人生盗贼岂愿为，天生衣食官迫之。水渰偿米或时稔，陪粮无奈水深围。

作者简介：（1294—1365）睢阳人，徙吴中，字泽民。工画山水人物，能诗，善书。仁宗延祐末荐授应奉翰林文字，兼国史院编修。英宗嗣位，出为镇东儒学提举，后弃官归。顺帝至正中，起为行中书省照磨，摄守长兴。有《存复斋集》。